Cerdos, Porcos en Schweine | coetzeeblog
Cerdos, Porcos en Schweine
Wat weet ´n oud skaap-en beesboer, nou eintlik van varke? Seker minder as die spreekwoordelike kat van saffraan. Siende dat varkvleis, baie gewild is, in hierdie omstreke, en dat daar min mense is, wel daar is hier en daar, wat ´n geloofsweersin in die eet van varkvleis het, is dit ´n betalende en goeie boerdery opsie. Die beskikbaarheid van ´n oorvloed soja, mielies, koring en die newe produkte van die grane, maak dat daar oorgenoeg voedingstowwe beskikbaar is.
Hoor ons van die varkboerdery, naby die dorpie Pindoty Porá. Die wat weet sê, dit is nogal iets om te sien. Baie doeltreffend. Afspraak gemaak. Toeval, dié dag met die vangtoubyeenkoms (https://coetzeeblog.wordpress.com/2015/06/11/lassosport/ ), neem ek maar mense so in die stap af. Dié gryskop, besluit om te gesels en vra, waar kom ons vandaan, met die dat ons eintlik vreemdelinge daar is. Hy is toe die einste Vanderlei Schmidtz, eienaar van die varkplaas, Granja Amiron. My dogter, wat nou betrokke is in ´n varkboerdery, het ´n rukkie van te vore, teelmateriaal daar gekry. Toé is ons amper familie. As ons weer in die rigting kom, wil ek ´n paar foto´s kom neem. Julle is baie welkom.
Dalk nie die grootste hier rond nie, maar baie doeltreffend. 20 jaar word hier kwaliteit vleis geproduseer. Skoon en die otte lyk gelukkig. 500 teelsôe en die nageslag wat gevoer word vir die mark. Elke sog, het gemiddeld 14 kleintjies per werpsel en die sterftes is baie laag. 2 X per jaar moet elk sog jong, maak maar die somme, hoeveel varke daar geproduseer word per jaar. Lewendige gewig van 115 kg is die ideaal vir slag, dít behoort hulle te bereik, op 6 maande.
KI word toegepas. Genetiese materiaal word van die groot Brasiliaanse maarskappy, wat ´n leier op die gebied van landbou is, Agroceres bekom. Jair Muños, 10 jaar wat hy al daar werk, is ons gids deur die “granja”. Duidelik, is dit sy passie en belangstelling. Dalk ´n groot rede vir die sukses van die onderneming. Voer word self gemeng en hy beklemtoon, dat die kwaliteit gereeld gemonitor word. Gange verbind al die verskillende afdelings, laaigeriewe is baie goed. Elke werker, weet duidelik wat om te doen.
Die tradisie van Duitse deeglikheid, slaan deur. Kan jy nog Duits praat? Nee, glad nie meer nie, maar my oupa kon nog en my ouers ´n bietjie. ´n Aangename besoek, wat ons laat besef het, hoekom varkvleis so ‘n groot deel van die wêreld se vleisverbruik, uitmaak en dat varke van die doeltreffendste omsetters van voer na vleis is.
17 thoughts on “Cerdos, Porcos en Schweine”
Augustus 18, 2015 om 7:02 nm
Siestog,as ek so na die arme diere in die klein hokkies kyk,dreig ek weer om vegetaries te word.Dit lyk egter of hulle mooi na die diere omsien.
Augustus 21, 2015 om 8:21 nm
Nee wat, sulke drastiese stappe is glad nie nodig nie. Daardie varke is baie tevrede en soos jy sê, daar word baie mooi na hulle omgesien. Daar is baie sogenaamde “free range” diere, met wie dit baie slegter gaan.
Augustus 22, 2015 om 5:47 vm
Free range is net ‘n verkoopsfoefie.Dit het ek al lankal agtergekom.Die mens se uitbuiting van diere bly maar ‘n teer punt.
Augustus 24, 2015 om 12:40 nm
Jy is reg, maar daardie behandeling, wat hulle kry, is baie, baie beter as die varke, wat mens deesdae sien, wat verhonger en dors is. As daardie varke, nie goed behandel word nie, kan die boerdery maar sy deure sluit.
Augustus 19, 2015 om 5:52 vm
Ek hou van varkvleis, daar is so baie wat mens daarmee kan doen (jammer beesboer! ek kan nie dieselfde sê van beesvleis nie), maar die res van my familie ly almal aan ‘n jodium-allergie en kan glad nie die vleis self of produkte van varkvleis eet nie.
Augustus 21, 2015 om 8:23 nm
Dit is nou vir my nuus, die jodium allergie. Nie geweet varke veroorsaak dit ook nie. Wel geweet dat skulpvis dit ook veroorsaak. Ons geniet ons vark ook.
Augustus 22, 2015 om 4:28 vm
Jip dit kom veral voor in die vleis teen die been of net onder die vel en word tienvoudig vererger wanneer die produk gerook word. Niks bacon en eiers vir hierdie gesin nie.
Augustus 24, 2015 om 12:44 nm
sjoe, ek kan dink hoe dit voel. Ek is allergies vir krewe ens, maar gelukkig nie vir vark nie. Daar is mos niks, wat die speekselkliere so stimuleer as spek in die pan nie.
Augustus 25, 2015 om 4:09 nm
Nou praat jy! Ek kook baie keer my kos apart van hulle s’n, want hulle kan ook geen vis eet nie en dan moet jy ligloop ook nog vir sekere soorte speserye.
Augustus 19, 2015 om 7:49 vm
Dit lyk heel netjies en skoon. Hou hul dit so of is daar geleentheid vir soë om in grond te vroetel? Baie interessant.
Augustus 21, 2015 om 8:25 nm
Dit is baie netjies en skoon. Nee, daar is nie tyd en plek vir daardie gevroetel nie. Dit is ´n mite, dat varke vuil is. Eintlik is hulle skoner as baie ander eetbare diere.
Augustus 22, 2015 om 8:13 vm
Ek het al so agtergekom dat varke beslis nie vuil hoef te wees nie.
Augustus 24, 2015 om 12:38 nm
Varke, saam in ´n hok, gaan soek ´n hoek uit, waar hulle dinges en die res van die hok is skoon. Ander diere, doen dit nie.
Augustus 19, 2015 om 4:53 nm
Ai ek sou darem gehou het van lekker modderkampies en varkies wat lekker groenvoer eet en die lewe geniet. Maar dan is ek mos nou nie ‘n boer nie
Augustus 24, 2015 om 12:47 nm
Dané het nou met ´n varkboerdery begin, en haar sôe, kry geleentheid om in die modder te gaan rol. Hulle geniet dit.
Augustus 21, 2015 om 8:28 nm
Daardie varke eet nie lekker groenvoer nie en rol nie in modderkampies nie, maar ek is seker hulle geniet dit daar waar hulle is. Baie mense besluit mos dit is nie soos varke moet lewe nie, maar hoe sal ons weet? Is daardie gebalanseerde dieet nie dalk baie lekkerder nie?
Augustus 28, 2015 om 9:13 vm
Heel anderste as my oupa se paar varke in ‘n modderhok, en die groente skille ens wat vir hulle gevoer word. Dit is nou my onthou van toe ek kind was. Hietdie varke lyk so skoon…. spekvet, en gesond.